PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/PK/3/1/048	Bratislava 22. apríla 2005	

	Protimonopolný úrad Slovenskej republiky, odbor koncentrácií, v správnom konaní začatom z vlastného podnetu vo veci uloženia pokuty za porušenie zákazu podľa § 10 ods. 13 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov podnikateľovi SOLE Slovakia, a.s. so sídlom Pri starej prachárni 14, 831 04 Bratislava, IČO: 31 637 108 

rozhodol

na základe § 29 ods. 1 zákona č. 71/1967 Zb. o správnom konaní (správny poriadok) v znení neskorších predpisov v spojení s § 14 ods. 1 písm. d) zákona č. 328/1991 Zb. o konkurze a vyrovnaní v znení neskorších predpisov tak, že správne konanie vo veci uloženia pokuty za porušenie zákazu podľa § 10 ods. 13 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov podnikateľovi SOLE Slovakia, a.s. so sídlom Pri starej prachárni 14, 831 04 Bratislava, IČO: 31 637 108 prerušuje.

Odôvodnenie:

	Dňa 30.09.2002 vydal Protimonopolný úrad Slovenskej republiky, odbor koncentrácií (ďalej len „úrad“) rozhodnutie č. 2002/FH/3/1/215, ktoré nadobudlo právoplatnosť dňa 15.10.2002, ktorým súhlasil s koncentráciou vzniknutou podľa § 9 ods. 1 písm. b) v nadväznosti na § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon    č. 136/2001 Z.z.“) nadobudnutím kontroly podnikateľa SOLE Slovakia, a.s. so sídlom Osloboditeľov 59, 990 01 Malý Krtíš, IČO: 31 637 108 (ďalej len „SOLE“) nad podnikateľom MLIEKOSPOL, a.s. so sídlom Šurianska 10, 940 20 Nové Zámky,  IČO: 31 412 599 (ďalej len „MLIEKOSPOL“) na základe Zmluvy o spoločnom postupe zo dňa 26.06.2002 uzatvorenej medzi SOLE a Ing. Ľudovítom Pósom,      Ing. Pavlom Vašekom, Ing. Jánom Šimunekom, BELAR – GROUP, Metodova 7, Bratislava (ďalej len „BELAR – GROUP“) (ďalej len „Zmluva o spoločnom postupe“); Zmluvy o kúpe cenných papierov zo dňa 04.07.2002 uzatvorenej medzi SOLE a Ing. Ľudovítom Pósom (ďalej len „Zmluva 1“); Zmluvy o kúpe cenných papierov zo dňa 04.07.2002 uzatvorenej medzi SOLE a Ing. Pavlom Vašekom (ďalej len „Zmluva 2“); Zmluvy o kúpe cenných papierov zo dňa 04.07.2002 uzatvorenej medzi SOLE a   Ing. Jánom Šimunekom (ďalej len „Zmluva 3“); Zmluvy o budúcej zmluve o kúpe cenných papierov zo dňa 04.07.2002 uzatvorenej medzi SOLE a Ing. Jánom Šimunekom (ďalej len „Zmluva o budúcej zmluve 1“); Zmluvy o budúcej zmluve o kúpe cenných papierov zo dňa 04.07.2002 uzatvorenej medzi SOLE a BELAR – GROUP (ďalej len „Zmluva o budúcej zmluve 2“).

	Vychádzajúc z právoplatného rozhodnutia č. 2002/FH/3/1/215 právnym titulom koncentrácie podnikateľov SOLE a MLIEKOSPOL sú Zmluva o spoločnom postupe, Zmluvy 1 až 3 a Zmluvy o budúcich zmluvách 1 a 2.

	Podľa § 10 ods. 13 zákona č. 136/2001 Z.z. účastníci koncentrácie nesmú vykonávať práva a povinnosti vyplývajúce zo vzniku koncentrácie až do nadobudnutia právoplatnosti o nej.

	Vychádzajúc z vyššie uvedeného ustanovenia vyplýva, že podnikatelia SOLE a MLIEKOSPOL v období od 26.06.2002, kedy koncentrácia podnikateľov SOLE a MLIEKOSPOL vznikla do 15.10.2002, kedy nadobudlo právoplatnosť rozhodnutie č. 2002/FH/3/1/215 vo veci koncentrácie podnikateľov SOLE a MLIEKOSPOL, nesmeli vykonávať žiadne práva a povinnosti vyplývajúce z predmetnej koncentrácie.

	Na základe vyššie uvedeného si úrad vo všeobecnom šetrení vyžiadal listami vedenými pod č. 4855/PMÚ SR/2004 zo dňa 22.09.2004, č. 4856/PMÚ SR/2004 zo dňa 22.09.2004, č. 5488/PMÚ SR/2004 zo dňa 25.10.2004, č. 5686/PMÚ SR/2004 zo dňa 04.11.2004 a č. 0009/PMÚ SR/2005 zo dňa 04.01.2005 podklady a informácie od podnikateľov SOLE, BELAR GROUP, a.s. so sídlom Metodova 7, 821 08 Bratislava, IČO: 35 699 213, MLIEKOSPOL a Okresného súdu Bratislava I, Obchodného registera – Zbierka listín, ktoré sú potrebné na zistenie skutočnosti, či došlo k porušenie § 10 ods. 13 zákona č. 136/2001 Z.z.
 	
	Z predložených podkladov a informácií úrad zistil, že došlo k naplneniu skutkovej podstaty porušenia § 10 ods. 13 zákona č. 136/2001 Z.z. podnikateľom SOLE tým, že dňa 02.08.2002 prevzal, a teda sa stal majiteľom 32 081 ks akcií, čo predstavuje 35,65%-ný balík akcií podnikateľa MLIEKOSPOL. 

	Na základe vyššie uvedenej skutočnosti úrad začal podľa § 25 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z.z. v znení neskorších predpisov“) v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) dňa 07.03.2005 správne konanie vo veci uloženia pokuty podľa § 38     ods. 1 zákona č. 136/2001 Z.z. za porušenie § 10 ods. 13 zákona č. 136/2001 Z.z., podľa ktorého účastníci koncentrácie nesmú vykonávať práva a povinnosti vyplývajúce zo vzniku koncentrácie až do nadobudnutia právoplatnosti o nej. 

	Úrad si listom č. 1223/PMÚ SR/2005 zo dňa 03.03.2005 vyžiadal od podnikateľa SOLE podľa § 22 ods. 2 zákona č. 136/2001 Z.z. v znení neskorších predpisov obrat za rok 2004 a výkaz ziskov a strát, taktiež za rok 2004. 

	Nakoľko v lehote stanovenej úradom tieto podklady neboli úradu doručené, bol podnikateľ SOLE opätovne vyzvaný listom č. 1784/PMÚ SR/2005 zo dňa 31.03.2005, aby predložil predmetné podklady.

	Dňa 05.04.2005 bola medializovaná správa, že Krajský súd v Bratislave vyhlásil na podnikateľa SOLE konkurz. Preto úrad listom č. 1984/PMÚ SR/2005 zo dňa 07.04.2005 požiadal Krajský súd v Bratislave o uvedenie dátumu začatia konkurzu na spoločnosť SOLE.

	Podľa § 29 ods. 1 správneho poriadku správny orgán konanie preruší, ak sa začalo konanie o predbežnej otázke (§ 40) alebo ak bol účastník konania vyzvaný, aby v určenej lehote odstránil nedostatky podania (§ 19 ods. 3).

	Vyhlásenie konkurzu má podľa § 14 ods. 1 písm. d) zákona č. 328/1991 Zb. o konkurze a vyrovnaní v znení neskorších predpisov ten účinok, že súdne konanie a iné konania podľa osobitného predpisu, ktoré sa začali pred vyhlásením konkurzu, sa prerušujú, ak sa týkajú majetku patriaceho do podstaty alebo ak sa týkajú nárokov, ktoré majú byť z podstaty uspokojené.

	Podľa § 40 ods. 1 správneho poriadku, ak sa v konaní vyskytne otázka, o ktorej už právoplatne rozhodol príslušný orgán je správny orgán takým rozhodnutím viazaný; inak si správny orgán môže o takejto otázke urobiť úsudok alebo dá príslušnému orgánu podnet na začatie konania.

	Dňa 20.04.2005 bol úradu doručený list, zaevidovaný pod č. 2260/2005, ktorým Krajský súd v Bratislave úradu oznámil, že dňa 22.03.2005 sa začalo konkurzné konanie na majetok spoločnosti SOLE, vedené pod č. 3K 233/2004.

	Nakoľko sa predmetné správne konanie vo veci uloženia pokuty začalo dňa 07.03.2005, čiže pred vyhlásením konkurzu na majetok spoločnosti SOLE a týka sa nárokov, ktoré majú byť z podstaty uspokojené, správne konanie sa prerušuje.

	Úrad považuje otázku súvisiacu s vyhlásením konkurzného konania na majetok spoločnosti SOLE za predbežnú otázku. Po ukončení konkurzného konania, teda po vyriešení predbežnej otázky, pominie dôvod na prerušenie konania.

	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.
Poučenie:
	
	Podľa ustanovenia § 29 č. 71/1967 Zb. o správnom konaní (správny poriadok) v znení neskorších predpisov proti tomuto rozhodnutiu sa nemožno odvolať a pokiaľ je konanie prerušené, lehoty podľa tohto zákona neplynú.    
Toto rozhodnutie nie je preskúmateľné súdom. 

						
								Ing. Emília Babiaková
                                                                            	  hlavný štátny radca
                                                                           splnomocnenkyňa pre koncentrácie

	

Rozhodnutie sa doručuje:

1. JUDr. Jozef Bolješik
    správca konkurznej podstaty
    spoločnosti SOLE  
    Radlinského 50
    Piešťany

2. SOLE Slovakia, a.s.
    JUDr. Dušan Hazlinger
    predseda a generálny riaditeľ
    Pri starej prachárni 14
    831 04 Bratislava